মুসলমানের রাজনীতির মিশনটি তার নিজের গড়া নয়। পবিত্র সে মিশনটি সুনির্দিষ্ট করে দিয়েছেন মহান আল্লাহতায়ালা। সেটি যেমন “আমারু বিল মারুফ ওয়া নেহী আনিল মুনকার” তেমনি “ওয়া তাছিমু বি হাবলিল্লাহি জাময়াঁও ওয়া লা তাফাররাকু”। অর্থঃ “প্রতিষ্ঠা করো সুবিচার এবং নির্মূল করো অন্যায়” এবং “সমবেত ভাবে আঁকড়ে ধরো আল্লাহর রশি (তথা কোরআনকে) এবং পরস্পরে বিভক্ত হয়ো না।”–(সুরা আল ইমরান)। মুসলমান তাই স্রেফ ক্ষমতাদখলের লক্ষ্য নিয়ে রাজনীতি করে না, শুধু সে লক্ষ্যে দলও গড়ে না। রাজনীতি করে রাষ্ট্রের বুক থেকে অবিচারের নির্মূল ও সুবিচারের প্রতিষ্ঠার লক্ষ্যে। এ বিশাল কাজ যেহেতু একাকী করা যায় না, এজন্য সে দলও গড়ে। তার রাজনীতি তখন গুরুত্ব পায় মুসলিম উম্মাহর জীবনে শক্তি ও সংহতি বৃদ্ধি। মু’মিনের রাজনীতিতে তাই মুসলিম দেশকে খন্ডিত করার এজেন্ডাটি অভাবনীয়। বরং থাকে ঐক্য ও সংহতি বাড়ানোর সর্বাত্মক প্রচেষ্ঠা। দেশের ভূগোল ক্ষুদ্র করার বদলে থাকে ভূগোল বাড়াতে জানমালের বিপুল বিনিয়োগ। সে মিশন নিয়েই তুর্কি বীর ইখতিয়ার বিন বখতিয়ার খিলজি বাংলাকে কাফেরদের শাসন থেকে মুক্ত করেছিলেন।